32006R0546
L 094/28
JURNALUL OFÍCIAL AL UNIUNII EUROPENE
REGULAMENTUL (CE) NR. 546/2006 AL COMISIEI
din 31 martie 2006
de punere în aplicare a Regulamentului (CE) nr. 999/2001 al Parlamentului European și al Consiliului în ceea ce privește programele naționale de combatere a scrapiei și garanțiile suplimentare, de derogare de la anumite cerințe ale Deciziei 2003/100/CE și de abrogare a Regulamentului (CE) nr. 1874/2003
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reguli pentru prevenirea, controlul și eradicarea anumitor forme de encefalopatie spongiformă transmisibilă (1), în special anexa VIII capitolul A punctul I (b) (ii),
întrucât:
(1)
Regulamentul (CE) nr. 999/2001 prevede aprobarea programului național de luptă împotriva scrapiei într-un stat membru atunci când acest program răspunde anumitor criterii din regulamentul respectiv. Regulamentul (CE) nr. 999/2001 prevede, de asemenea, definirea unor garanții suplimentare care pot fi solicitate pentru comerțul intracomunitar și importuri în conformitate cu regulamentul menționat anterior.
(2)
Decizia 2003/100/CE a Comisiei din 13 februarie 2003 de stabilire a cerințelor minime pentru instituirea programelor de creștere a animalelor, axate pe rezistența la encefalopatiile spongiforme transmisibile la ovine (2), prevede instituirea de către fiecare stat membru a unui program de creștere a animalelor care să includă selecția pe baza rezistenței la EST pentru anumite rase de ovine. Această decizie permite, de asemenea, oricărui stat membru, să obțină o derogare de la obligația de a institui un program de creștere a animalelor, pe baza unui program național de combatere a scrapiei, prezentat și aprobat în conformitate cu Regulamentul (CE) nr. 999/2001, care prevede o supraveghere activă și permanentă a ovinelor și a caprinelor moarte în exploatații în toate șeptelurile statului membru în cauză.
(3)
Regulamentul (CE) nr. 1874/2003 al Comisiei din 24 octombrie 2003 de aprobare a programelor naționale ale unor state membre de combatere a scrapiei, de definire a garanțiilor suplimentare și de acordare de derogări pentru programele de creștere a animalelor, axate pe rezistența la EST pentru ovine, în conformitate cu Decizia 2003/100/CE (3) a aprobat programele naționale de combatere a scrapiei în Danemarca, Finlanda și Suedia.
(4)
La 18 noiembrie 2005, Austria a prezentat Comisiei un program național de combatere a scrapiei. La 5 ianuarie 2006, diversele modificări ale programului respectiv au fost prezentate Comisiei. Acest program, în versiunea sa modificată, răspunde criteriilor stabilite prin Regulamentul (CE) nr. 999/2001. De asemenea, este probabil ca scrapia să fie puțin prezentă pe teritoriul austriac, chiar absentă de pe acest teritoriu.
(5)
Pe baza programului național de combatere a scrapiei, menționat anterior, Austria trebuie să beneficieze de o derogare de la obligația de a institui programul de creștere a animalelor prevăzut de Decizia 2003/100/CE. De asemenea, prezentul regulament trebuie să definească garanțiile suplimentare privind comerțul, impuse în conformitate cu capitolul A din anexa VIII și cu capitolul E din anexa IX la Regulamentul (CE) nr. 999/2001.
(6)
Regulamentul (CE) nr. 1874/2003 prevede, pentru Danemarca, Finlanda și Suedia, anumite garanții suplimentare privind exploatațiile. Cu toate acestea, trebuie să se modifice aceste garanții suplimentare privind comerțul în așa fel încât să crească marja de manevră acordată acestor state și Austriei în conformitate cu principiul subsidiarității, luând în considerare diferite situații epidemiologice și comerciale și diferite tulpini ale scrapiei prezente în cele patru state membre menționate anterior.
(7)
În consecință, din motive practice și din motive de claritate a legislației comunitare, Regulamentul (CE) nr. 1874/2003 trebuie abrogat și înlocuit cu prezentul regulament.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Aprobarea programelor naționale de combatere a scrapiei
Programele naționale de combatere a scrapiei menționate la capitolul A punctul I (b) din anexa VIII la Regulamentul (CE) nr. 999/2001 ale statelor menționate în anexa la prezentul regulament se aprobă.
Articolul 2
Garanții suplimentare privind exploatațiile
(1) Ovinele și caprinele destinate statelor membre menționate în anexă și care provin dintr-un stat membru care nu figurează în anexă sau dintr-o țară terță trebuie să fi fost deținute în permanență de la nașterea acestora într-o exploatație care a îndeplinit, într-o perioadă de cel puțin șapte ani înainte de data expedierii animalelor respective, următoarele condiții:
(a)
nici un caz de scrapie nu a fost confirmat;
(b)
nici o măsură de eradicare a scrapiei nu s-a aplicat;
(c)
exploatația nu a primit animale identificate ca fiind animale cu risc, menționate la articolul 13 alineatul (1) litera (b) din Regulamentul (CE) nr. 999/2001.
(2) Ovinele și caprinele destinate statelor membre menționate în anexa la prezentul regulament și care provin dintr-un alt stat membru menționat în anexa respectivă trebuie să fi fost deținute într-o exploatație unde nici o ovină sau caprină n-a fost supusă vreunei restricții oficiale de deplasare motivate de EST și impuse în conformitate cu articolul 13 alineatul (2) din Regulamentul (CE) nr. 999/2001, într-o perioadă de cel puțin șapte ani înaintea datei de expediere a animalelor respective.
(3) Materialul seminal, embrioanele și ovulele de ovine și de caprine destinate statelor membre menționate în anexă trebuie să provină de la donatori deținuți în permanență, de la nașterea acestora, într-o exploatație care corespunde condițiilor stabilite:
(a)
la alineatul (1) în cazul în care acestea provin dintr-un stat membru care nu figurează în anexă sau dintr-o țară terță sau
(b)
la alineatul (2) în cazul în care provin dintr-un stat membru menționat în anexă.
Articolul 3
Restricții oficiale de deplasare
(1) Restricțiile oficiale de deplasare prezentate de statele membre menționate în anexă se aprobă. Ele se aplică exploatațiilor care primesc ovine sau caprine sau material seminal, embrioni și ovule ale acestora în cazul în care:
(a)
animalele, materialul seminal, embrionii și ovulele provin dintr-un alt stat membru care nu este prevăzut în anexă sau dintr-o țară terță și
(b)
au fost confirmate cazuri de scrapie în statul membru sau în țara terță de expediere menționată la litera (a) pe parcursul celor trei ani anteriori sau ulteriori expedierii animalelor, materialului seminal, embrionilor și ovulelor.
(2) Restricțiile oficiale privind deplasarea prevăzute la alineatul (1) nu se aplică primirii de ovine cu genotipul proteinei prionice ARR/ARR sau de material seminal, embrioni și ovule de la un donator cu genotipul proteinei prionice ARR/ARR.
Articolul 4
Derogări de la obligația de punere în aplicare a unui program de creștere a animalelor
În conformitate cu articolul 3 alineatul (1) prima liniuță din Decizia 2003/100/CE, statele membre menționate în anexa la prezentul regulament beneficiază de o derogare de la obligația de instituire a unui program de creștere a animalelor, prevăzută la articolul 2 alineatul (1) din decizia menționată anterior.
Articolul 5
Abrogare
Regulamentul (CE) nr. 1874/2003 se abrogă.
Articolul 6
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 2006.